钦定古今图书集成/明伦汇编/皇极典/第204卷 > 《为宣德太后再敦劝梁王令》前人
## 钦定古今图书集成/明伦汇编/皇极典/第204卷 > 《为宣德太后再敦劝梁王令》前人

宣德皇后，敬问具位。夫功在不赏，故庸勋之典盖阙；
施侔造物，则谢德之途已寡。要不得不强为之名，使
荃宰有寄。公实天生德，齐圣广渊，不改参辰，而九星
仰止，不易日月，而二仪贞观。在昔晦明，隐鳞戢翼。博
通群籍，而让齿乎一卷之师；剑气凌云，而屈迹于万
夫之下。辩折矢口，而似不能言；文擅雕龙，而成辄削
槁。爰在弱冠，首应弓旌。客游梁朝，则声华籍甚；荐名
宰府，则延誉自高。隆昌季年，勤王始著，建武维新，缔
构斯在，功隆赏薄，嘉庸莫畴。一马之田，介山之志愈
厉；六百之秩，大树之号斯存。及拥旄司部，代马不敢
南牧，推毂樊邓，边尘，罕尝夕起。惟彼狡童，穷凶极虐，
衣冠灭绝，礼乐崩丧。既而鞠旅誓众，言谋王室，白羽一麾，黄鸟底定。甲既鳞下，车亦瓦裂。致天之届，拱揖
群后，丰功厚利，无得而称。是以祥光总至，休气四塞，
五老游河，飞星入昴。元功茂勋，若斯之盛，而地狭乎
四履，势卑乎“九伯，帝有恧焉，𬨎轩萃止。”今遣某位某
甲等，率兹百辟，人致其诫，庶匪席之旨，不远而复。